Нащхъуэ къызэрела щIыкIэр
Урысей гвардием къыхилъхьа «ТекIуэныгъэм и автограф» Iуэхум Къэбэрдей-Балъкъэрым щыпещэ. Зи гугъу тщIы IуэхущIапIэм Къэбардей-Балъкъэр Республикэм щиIэ и къудамэм къулыкъу щызыщIэхэм ящыщщ Щомахуэхэ Аскэррэ Анзоррэ. А тIум иджыблагъэ щыгъуазэ дыхуащIащ я адэшхуэ Мэкъуауэ Нащхъуэ и зауэ гъуэгуанэм щыщ напэкIуэцIхэм.
Нащхъуэ фронтым Iухьащ 1941 гъэм и бжьыхьэм. А гъэм и щэкIуэгъуэм Харьков деж щекIуэкIа зэхэуэ гуащIэхэм ар уIэгъэ щыхъуащ. 1942 гъэм Налшык кърагъэгъэзэжри, а лъэхъэнэм зэхуашэса 115-нэ шууей дивизэм хагъэхьэ.
«Ди адэшхуэр зыхэта шууей гупыр 1942 гъэм Ростов областым къуэкIыпIэ лъэныкъуэмкIэ къедза и губгъуэжьым ит Кагальницкэ станицэм деж къыщохутэ. ЗэпэщIэувэныгъэ гуащIэхэр екIуэкIыу, Нащхъуэ зыхагъэхьа тIасхъэщIэх гупым хэтхэм Сальск райцентрым гъунэгъу зыхуащIри, абдежым зыщызыгъэбыда нэмыцэ гарнизоным тоуэ, и топхэр зэхакъутэри, Сал псым телъ лъэмыжыр къагъауэ… Мы къэтхьар Нащхъуэ а лъэхъэнэм зыхэта зэхэуэхэм я зы щапхъэ къудейщ. Ди адэшхуэр Сталинград дежи щызэуащ. АрщхьэкIэ, а къалэм и Iэгъуэблагъэм щыIэ Чёрный Яр къуажэ цIыкIум деж ар аргуэру уIэгъэ щохъу», — къыддогуашэ я адэшхуэм теухуауэ къаIуэтэжу зэхаха хъыбархэмкIэ Урысей гвардием и дзэлIхэр.
ГъэщIэгъуэнщ Нащхъуэ етIуанэу уIэгъэ щыхъуам къызэрела щIыкIэри. Лагъым къэуэжым и къутахуэр абы къытехуэри пхыкIащ и бгъэ жыпым дэлъа и чысэм, красноармейцу зэрыщытым щыхьэт техъуэ и тхылъ абы дэлъам, зэхуихьэса сурэтхэмрэ и унафэщIхэм фIыщIэ къыхуащIу къыхуатха и тхыгъэхэмрэ. А псоми шэр пхыкIри, зауэлIым и гу къуэпсым нэмысу къызэтеувыIат.
ЛIыхъужьыгъэрэ хахуагъэу зэрихьахэмрэ къалъытэри, Мэкъуауэ Нащхъуэ къыхуагъэфэщащ Хэку зауэ орденым и 2-нэ нагъыщэр, «За боевые заслуги», «За отвагу», «За победу над Германией» медалхэр, нэгъуэщIхэри. 2004 гъэм и бжьыхьэм ар дунейм ехыжащ.
КЪУМАХУЭ Аслъэн.
